การจัดการเลือกตั้งนอกราชอาณาจักร เป็นไปด้วยความเรียบร้อย
นายณรงค์ บุญเสถียรวงศ์ (บุน-เสถียน-วง) รองอธิบดีกรมการกงสุล กล่าวถึงภาพรวมการจัดการเลือกตั้งนอกราชอาณาจักร ว่า ทุกอย่างเป็นไปด้วยความเรียบร้อย การส่งบัตรเลือกตั้งไปยังประเทศต่างๆ เป็นไปตามแผนที่วางไว้ ประมาณวันที่ 20-21 เมษายน สถานกงสุลใหญ่และสถานเอกอัครราชทูตไทยในประเทศต่างๆ ได้รับบัตรเลือกตั้งครบถ้วน ล่าสุดการจัดการเลือกตั้งนอกราชอาณาจักร เริ่มแล้วตั้งแต่วันที่ 24 เมษายน และจะเสร็จสิ้นในวันที่ 5 พฤษภาคม ซึ่งเป็นการจัดการเลือกตั้ง 3 แบบคือ จัดการเลือกตั้งแบบคูหา ทางไปรษณีย์ และอื่นๆ หรือการจัดการเลือกตั้งสัญจร กรณีประเทศที่มีคนไทยอาศัยอยู่กระจายตัว ไม่ว่าจะเป็นเมืองใหญ่ หรือแคมป์คนงาน เพื่ออำนายความสะดวกประชาชน การจัดการเลือกตั้งเป็นไปตามแผน โดยเฉพาะช่วงสุดสัปดาห์ที่ผ่านมา ขณะที่บางประเทศที่คนไทยทำงานในวันหยุด ทางสถานกงศุล จะพิจารณาจัดการเลือกตั้งตามความเหมาะสมทั้งวัน เวลา และสถานที่ ซึ่งถุงเมล์ที่บรรจุบัตรเลือกตั้งเริ่มทยอยกลับสู่ประเทศไทยแล้ว โดยตั้งแต่ 28-30 เมษายน มีถุงเมล์บรรจุบัตรเลือกตั้งมาถึงแล้วจาก 6 แห่ง และช่วง 2-3 วันนี้จะมีบัตรเลือกตั้งมาถึงอีก 18 แห่ง สำหรับการเลือกตั้งนอกราชอาณาจักร มีคนไทยในต่างประเทศลงทะเบียนใช้สิทธิ์ ทั้งสิ้น 115,139 คน มากที่สุดอยู่ที่ออสเตรเลีย 19,830 คน สหรัฐอเมริกา 15,000 คน สหราชอาณาจักร และญี่ปุ่น 7,500 คน เยอรมนี 5,900 คน ทั้งนี้เพื่อป้องกันการขนส่งบัตรเลือกตั้งล่าช้า เนื่องจากหลายเมืองอยู่ห่างไกลต้องต่อเที่ยวบิน ทางกระทรวงการต่างประเทศ จึงอนุมัติให้เจ้าหน้าที่สถานทูต สถานกงศุลใหญ่นำถุงเมล์มาส่งด้วยตัวเอง เพื่อให้การจัดการเลือกตั้งเป็นไปด้วยความเรียบร้อย เมื่อมาถึงประเทศไทย จะมีเจ้าหน้าที่กระทรวงการต่างประเทศไปรับถุงเมล์จากคลังสินค้า(คาร์โก) นำไปส่งที่ไปรษณีย์ไทย ซึ่งจะมีคณะกรรมการ 3 ฝ่าย ประกอบด้วย กระทรวงการต่างประเทศ กกต. และไปรณีย์ไทย ทำการคัดแยกร่วมกัน จากนั้นไปรษณีย์ไทย เจ้าของพื้นที่จะเก็บบัตรเลือกตั้งไว้ที่ห้องมั่นคง ซึ่งมีระบบรักษาความปลอดภัยอย่างดี เพื่อรอเวลาส่งไปยังหน่วยเลือกตั้งแต่ละเขตของผู้ใช้สิทธิ์เลือกตั้ง ประมาณวันที่ 10-11 พฤษภาคม 2566 ส่วนคนไทยที่ลงทะเบียนเลือกตั้งนอกราชอาณาจักรที่ซูดานที่ยกเลิกไป สำนักงานคณะกรรมการการเลือกตั้ง ได้มีคำสั่งยกเลิกการลงทะเบียนขอใช้สิทธิ์เลือกตั้งและการลงคะแนนแล้ว โดยซึ่งผู้ลงทะเบียนขอใช้สิทธิ์ทั้ง 94 คนจากซูดาน สามารถไปใช้สิทธิ์เลือกตั้งตามภูมิลำเนาที่ตนเองมีรายชื่อในประเทศไทยได้เลย